**НУСХАИ ПЕШАКИИ ТАҲРИРНАШУДА Пахш.: умумӣ**

**29 сентябри соли 2017**

**Нусхаи аслӣ: забони англисӣ**

**Кумита оид ба ҳуқуқҳои кӯдак**

**Қайдҳои хулосавӣ вобаста ба гузориши пешниҳодшуда аз ҷониби Ҷумҳурии Тоҷикистон таҳти моддаи 8, банди 1 Протоколи иловагӣ ба Конвенсия оид ба ҳуқуқҳои кӯдак дар мавриди ҷалби кӯдакон дар муноқишаи мусаллаҳона\***

1. **Муқаддима**
2. Кумита гузориши **Ҷумҳурии** Тоҷикистонро (CRC/C/OPAC/TJK/1) дар ҷаласаи 2228 худ (ниг. CRC/C/SR.2228) баррасӣ намуд, ки дар таърихи 14 сентябри соли 2017 баргузор шуд ва **қайдҳои хулосавии** мазкурро дар ҷаласаи 2251-уми худ дар таърихи 29 сентябри соли 2017 қабул намуд.
3. Кумита пешниҳоди гузориши кишвари узв ва ҷавобҳои хаттиро ба рӯйхати масъалаҳо (CRC/C/OPAC/TJK/Q/1/Add.1) истиқбол мекунад. Кумита барои муколамаи созанда изҳори қадрдонӣ менамояд, ки бо ҳайати сатҳи баланд ва бисёрсоҳавии кишвари узв баргузор шудааст.
4. Кумита кишвари узвро ёдоварӣ менамояд, ки **қайдҳои хулосавии** мазкур бояд дар робита бо **қайдҳои хулосав**ӣ вобаста ба гузоришҳои давравии якҷояи сеюм ва панҷуми пешниҳодшуда аз тарафи кишвари узв мутобиқ бо Конвенсия (CRC/C/TJK/CO/3-5) ва гузориши пешниҳоднамудаи кишвари узв тибқи Протоколи иловагӣ оид ба хариду фурӯши кӯдакон, фоҳишагарӣ ва порнографияи кӯдакон (CRC/C/OPSC/TJK/CO/1) мутолиа карда шаванд, ки ҳар ду дар таърихи 29 сентябри соли 2017 қабул шудаанд.
5. **Қайдҳои умумӣ**

**Ҷанбаҳои мусбат**

1. Кумита ҳамроҳ шудани кишвари узвро ба Конвенсияи 182 Созмони байналмилалии меҳнат оид ба шаклҳои бадтарини меҳнати кӯдак дар моҳи июни соли 2005 истиқбол менамояд.
2. Кумита бо қадрдонӣ зикр менамояд:

(а) эъломияи кишвари узв ҳангоми тасвиб, ки истихдоми ихтиёрии шахсони то синни 18 соларо ба нерӯҳои мусаллаҳ манъ менамояд;

(б) Протоколи иловагӣ дорои вазъи қонунӣ дар кишвари узв аст;

(в) қабули Қонун “Дар бораи фаъолияти башардӯстонаи зидди минаҳо” (2016).

1. **Тадбирҳои умумии амалисозӣ**

**Қонунгузорӣ**

1. Кумита маълумоти пешниҳодшударо дар гузориши кишвари узв ҳамчун ҷанбаи мусбат зикр менамояд, ки Протоколи иловагӣ нисбат ба қонуни миллӣ афзалият дорад, зеро Сарқонун пешбинӣ намудааст, ки санадҳои меъёрии ҳуқуқии байналмилалии аз ҷониби кишвари узв эътирофшуда бахши ҷудонопазири системаи ҳуқуқии он мебошанд.
2. **Кумита тавсия медиҳад, ки кишвари узв қонунгузории вуҷуддошта, аз ҷумла Кодекси ҷиноятиро барои мутобиқат бо ҳадафи Протоколи иловагӣ бознигарӣ намуда, ба он тағйироту иловаҳо ворид намояд.**

**Ҳамоҳангсозӣ**

1. Кумита ҷалби ниҳодҳои зиёдро дар татбиқи Протоколи иловагӣ зикр менамояд, ки онҳо дар доираи салоҳияти худ кор мекунанд. Бо вуҷуди ин, Кумита аз набудани маълумот дар бораи идораи масъул барои ҳамоҳангсозии раванди татбиқи Протоколи иловагӣ нигарон аст.
2. **Бо истинод ба банди 7 қайдҳои хулосавии он дар чорчӯби Конвенсия, Кумита тавсия медиҳад, ки кишвари узв ҳамоҳангии беҳтарро миёни вазоратҳо, идораҳо ва кумитаҳои мухталиф таъмин намояд, ки онҳо дар таҳия ва амалисозии сиёсатҳои марбут ба Протоколи иловагӣ вобаста ба ҳуқуқҳои кӯдак кор мекунанд.**

**Интишор, баланд бардоштани сатҳи огоҳӣ ва омӯзиш**

1. Кумита ворид намудани курси омӯзишии “Эҳтиром гузоштан ба ҳуқуқи башар дар замони муноқишаи мусаллаҳона”-ро барои хидматчиёни ҳарбӣ ва дигарон дар “Барномаи таълимии ҳуқуқи башар барои солҳои 2013-2020” ҳамчун иқдоми мусбат зикр менамояд. Бо вуҷуди ин, Кумита аз он нигарон аст, ки омӯзиш дар мавриди муқаррароти Протоколи иловагӣ кофӣ нест. Кумита  
   , ҳамчунин аз он нигарон аст, ки сатҳи огоҳии оммаи васеъи мардум дар бораи Протоколи иловагӣ паст аст.
2. **Кумита тавсия медиҳад, ки кишвари узв:**

**(а) боварӣ ҳосил намояд, ки принсипҳо ва муқаррароти Протоколи иловагӣ дар байни оммаи мардум, махсусан миёни кӯдакон ба таври васеъ паҳн шудааст;**

**(б) омӯзиши ҳуқуқи башарро бо курси омӯзишии махсус дар бораи муқаррароти Протоколи иловагӣ барои гурӯҳҳои муносиби касбӣ, махсусан нерӯҳои мусаллаҳ тақвият диҳад; ва**

**(в) барномаҳоро ҷиҳати баланд бардоштани сатҳи огоҳӣ, таълим ва омӯзиш оид ба муқаррароти Протоколи иловагӣ барои гурӯҳҳои махсусӣ касбӣ таҳия намояд, ки онҳо барои/ё бо кӯдакон кор мекунанд, аз ҷумла, аъзои нерӯҳои байналмилалӣ барои ҳифзи сулҳ, кормандони мақомоти ҳифзи ҳуқуқ ва муҳоҷират, прокурорҳо, адвокатҳо, кормандони иҷтимоӣ, кормандони муассисаҳои тиббӣ, муаллимон, мутахассисони ВАО ва кормандони маҳаллӣ ва ноҳиявӣ.**

**Маълумот**

1. Кумита аз механизми номуносиб барои ҷамъоварии маълумот, таҳлил ва мониторинги ҳамаи соҳаҳои Протоколи иловагӣ қаноатманд нест. Кумита бо нигаронӣ зикр менамояд, ки маълумоти нокофӣ дар бораи татбиқи Протоколи иловагӣ, аз ҷумла маълумот дар бораи шахсони паноҳҷӯянда, гурезаҳо, кӯдакони беҳамроҳи муҳоҷирон пешниҳод шудааст, ки онҳо ба кишвари узв ворид мешаванд ва мумкин аст дар амалиётҳои низомии хориҷ аз кишвар истихдом ё истифода шаванд.
2. **Кумита тавсия медиҳад, ки кишвари узв механизми мутамарказонидашударо барои ҷамъоварии ҳамаҷонибаи иттилоот ва маълумоти омории таҷзияшударо вобаста ба амалисозии Протоколи иловагӣ ва шиносоию бақайдгирии ҳамаи кӯдакони таҳти салоҳияти худ ташкил медиҳад, ки онҳо мумкин аст аз тарафи гурӯҳҳои мусаллаҳи ғайридавлатӣ дар амалиётҳои низомӣ истихдом ё истифода мешаванд, аз ҷумла кӯдакони гурезаҳо ва шахсони паноҳҷӯянда ва маълумотро дар бораи амалисозии тавсияи мазкур дар гузориши давравии ояндаи худ дар чорчӯби Конвенсия пешниҳод менамояд.**
3. **Пешгирӣ**

**Пешгирии истихдом аз ҷониби гурӯҳҳои мусаллаҳи ғайридавлатӣ**

1. Тибқи гузориш дар бораи он ки оилаҳо бо кӯдакон аз кишвари узв ба қаламравҳое сафар кардаанд, ки он ҷо муноқишаҳои мусаллаҳона сурат мегиранд, Кумита аз тадбирҳои нокофии анҷомшуда аз тарафи кишвари узв ҷиҳати пешгирии тундгароӣ (радикализатсия) ва истихдом ба гурӯҳҳои ифротгарои хушунатомез сахт нигарон аст.
2. **Кумита аз кишвари узв даъват ба амал меорад, ки стратегияеро барои ҳалли мушкили афзоишёбандаи ифротгароӣ, тундгароӣ ва истихдом ба гурӯҳҳои мусаллаҳ таҳия намояд. Кумита ҳамчунин тавсия медиҳад, ки кишвари узв талошҳои худро барои таъмини тавонбахшӣ ва реинтегратсияи кӯдакон афзоиш диҳад, ки онҳо аз қаламравҳои муноқишаҳои мусаллаҳонаи дар ҳоли ҳозир давомдор бар мегарданд.**

**Мактабҳои низомӣ**

1. Кумита нигарон аст, ки :

(а) барномаҳои таълимӣ дар мактабҳои низомӣ таҳти назорати Вазорати маориф ва илм намебошанд;

(б) кӯдакон метавонанд ба мактаби миёнаи болоии низомӣ аз синни 15 солагӣ дохил шаванд ва таҳсили низомӣ касб кунанд;

(в) кӯдакон дар коллеҷҳои ҳарбӣ ҳамчун даъватшавандагон дар хидмати фаъоли низомӣ қарор доранд, барои истифода аз силоҳҳо омӯзиш мегиранд ва пас аз хатми соли аввали таҳсил онҳо мумкин аст дар амалиётҳои низомӣ иштирок намоянд.

1. **Кумита тавсия медиҳад то кишвари узв боварӣ ҳосил намояд, ки:**

**(а) барномаҳои таълимӣ дар мактабҳои низомӣ аз тарафи Вазорати маориф ва илм бо дар назардошти принсипҳои ҳуқуқи башар таҳия шудаанд;**

**(б) хонандагони мактабҳои низомӣ барои истифода аз аслиҳа таълим дода намешаванд ё дар муноқишаи низомӣ то синни 18 солагӣ иштирок намекунанд.**

**Ба барномаи таълимӣ ворид кардани мавзӯъҳои ҳуқуқи башар ва сулҳ**

1. Кумита барномаҳоеро истиқбол менамояд, ки омӯзиши ҳуқуқи башарро дар системаи маориф дар бар мегиранд ва Донишкадаи ҳарбии Вазорати мудофиа ҳамчунин давраи омӯзишии доимиро оид ба ҳуқуқи башар барои хидматчиёни ҳарбӣ баргузор менамояд. Бо вуҷуди ин, Кумита аз набудани иттилоот дар бораи дастрасии омӯзиш оид ба ҳуқуқи башар ва сулҳ дар барномаҳои таълимии мактаб барои кӯдакон, аз ҷумла кӯдакони мактабҳои миёнаи болоии низомӣ ва колеҷҳои ҳарбӣ нигарон аст.
2. **Кумита тавсия медиҳад, ки кишвари узв тадбирҳоро барои тақвияти ворид намудани мавзӯъҳои сулҳ ба барномаҳои таълимии мактаб ва ташвиқи фарҳанги сулҳ ва таҳаммулпазирӣ дар мактабҳо, аз ҷумла дар мактабҳои миёнаи болоии низомӣ ва коллеҷҳои ҳарбӣ анҷом диҳад. Кумита ҳамчунин тавсия медиҳад, ки кишвари узв ворид намудани мавзӯъҳои ҳуқуқи башар ва сулҳро ба барномаҳои курсҳои такмили ихтисоси муаллимон, судяҳо, хидматчиёни давлатӣ, кормандони мақомоти ҳифзи ҳуқуқ ва хидматчиёни ҳарбӣ дар ҳамаи сатҳҳо афзоиш диҳад.**
3. **Мамнӯият ва масъалаҳои марбут ба он**

**Қонунгузории ҷиноятӣ ва санадҳои меъёрии ҳуқуқии амалкунанда**

1. Кумита сахт нигарон аст, ки қонунгузории кишвари узв ҷавобгарии ҷиноиро барои истихдом ва истифодаи кӯдакон зери синни 18 сола дар амалиётҳои низомӣ аз тарафи нерӯҳои мусаллаҳ ва гурӯҳҳои мусаллаҳи ғайридавлатӣ ба таври возеҳ пешбинӣ наменамояд. Кумита ҳамчунин нигарон аст, ки истихдоми кӯдакони зери синни 15 сола дар қонунгузории кишвари узв ҳамчун ҷиноят дар замони ҷанг муайян карда нашудааст.
2. **Кумита кишвари узвро даъват менамояд, ки :**

**(а) истихдом ва истифодаи кӯдакони зери синни 18 соларо дар амалиётҳои низомӣ аз тарафи нерӯҳои мусаллаҳ, гурӯҳҳои мусаллаҳ ва ширкатҳои амниятии ғайридавлатӣ дар қонун ба таври возеҳ манъ ва ҷиноят ҳисоб намояд;**

**(б) истихдоми кӯдакони зери синни 15 соларо ҳамчун ҷиноят дар замони ҷанг муайян намуда, ҷазо диҳад;**

**(в) боварӣ ҳосил намояд, ки ҳамаи қонунҳои низомӣ, роҳнамоиҳо ва дигар дастурҳои низомӣ бо муқаррароти Протоколи иловагӣ мутобиқ ҳастанд.**

**Салоҳияти ҳуқуқии хориҷ аз ҳудуд (қаламрав) ва истирдод (экстрадитсия)**

1. Барои Кумита боиси афсӯс аст, ки қонунгузории миллӣ дар бораи салоҳияти хориҷ аз ҳудуд ҳамаи ҷиноятҳои зикршударо дар Протоколи иловагӣ фаро намегирад. Кумита ҳамчунин аз он нигарон аст, ки ҳолати истирдод ҳамчун принсипи ҷинояти дугона ба ҳисоб меравад.
2. **Кумита тавсия медиҳад, ки кишвари узв ҳамаи тадбирҳои лозимро барои таъмини он анҷом диҳад, ки қонунгузории миллии он ташкил ва амалисозии салоҳияти хориҷ аз ҳудуд ва дохил намудани онро ба паймонҳо оид ба истирдоди ҷинояткорон мутобиқ бо Протоколи иловагӣ иҷоза медиҳад. Кумита ҳамчунин тавсия медиҳад, ки кишвари узв тадбирҳоро барои таъмини он анҷом диҳад, ки талаботи ҷинояти дугона дар парвандаҳои истирдод барои ҷиноятҳои пешбинишуда дар Протоколи иловагӣ истифода намешавад.**
3. **Муҳофизат, барқарорсозӣ ва реинтегратсия**

**Тадбирҳои анҷомшуда барои ҳимоят аз ҳуқуқҳои кӯдакони қурбонӣ**

1. Барои Кумита боиси афсӯс аст, ки маълумот нокофӣ вобаста ба тадбирҳои анҷомшуда барои шиносоии кӯдакон, аз ҷумла кӯдакони гурезаҳо ва шахсони паноҳҷӯянда, ки мумкин аст дар амалиятҳои низомӣ дар хориҷ аз кишвар истихдом ё истифода шудаанд ва ҳамчунин маълумот дар бораи тадбирҳои анҷомшуда барои барқарорсозии ҷисмонию равонӣ ва реинтегратсияи иҷтимоии онҳо пешниҳод шудаанд.
2. **Кумита кишвари узвро барои ташкил намудани раванди шиносоии кӯдакони дар амалиётҳои низомии хориҷ аз кишвар истихдом ё истирдодашуда ва анҷоми тадбирҳои заруриро барои барқарорсозии ҷисмонию равонӣ ва реинтегратсияи иҷтимоии онҳо ташвиқ менамояд. Чунин тадбирҳо бояд арзёбии дақиқи вазъияти кӯдакони мазкур, тақвияти хизматрасониҳои машварати ҳуқуқии дастрас барои онҳо ва таъмини кӯмаки фаврӣ, аз нигоҳи фарҳангӣ ҷавобгӯ, ҳассос ба кӯдак ва бисёрсоҳавиро барои барқарорсозии ҷисмонию равонӣ ва реинтегратсияи иҷтимоии онҳо дар бар гиранд.**

**Минаҳои заминӣ**

1. Кумита аз он сахт нигарон аст, ки кӯдакон ҳанӯз ҳам аз минаҳои заминӣ таъсир мебинанд ва кӯдакони осебдида аз таркиши минаҳо ва дигар пайомадҳои ҷанги шаҳрвандӣ барои барқарорсозии ҷисмонӣ ва равонӣ кӯмаки муносибро ба даст намеоранд.
2. **Кумита кишвари узвро барои тақвияти чорабиниҳо оид ба баланд бардоштани сатҳи огоҳӣ аз минаҳо ва фаъолиятҳо вобаста ба поксозии минаҳо даъват менамояд то боварӣ ҳосил карда шавад, ки ҳамаи кӯдакони осебдида аз таркиши минаҳо ва дигар пайомадҳои ҷанги шаҳрвандӣ ба барномаҳои кӯмак ба қурбониён ва тавонбахшӣ дастрасӣ доранд.**

**Кӯмак барои барқарорсозии ҷисмонию равонӣ ва реинтегратсияи иҷтимоӣ**

1. Кумита маълумоти пешниҳоднамудаи ҳайати кишвари узвро дар бораи мавридҳои кӯдакони тоҷик зикр менамояд, ки онҳо аз минтақаҳои муноқишаи мусаллаҳонаи хориҷ аз кишвар бармегарданд ва онҳое, ки мумкин аст дар солҳои охир дар амалиётҳои низомӣ ҷалб шуда бошанд. Кумита аз камбуди маълумот оид ба тадбирҳои анҷомшуда ҷиҳати таъмини кӯмак барои барқарорсозии ҷисмонию равонӣ ва реинтегратсияи иҷтимоиион кӯдакон нигарон аст.
2. **Кумита ба кишвари узв тавсия медиҳад, ки тадбирҳои лозимро ҷиҳати таъмини кӯдакони ҷалбшуда дар муноқишаи мусаллаҳонаи хориҷ аз кишвар бо кӯмаки муносиб барои барқарорсозии ҷисмонӣ ва равонӣ, дар сурати муайян карда шудан, тақвият ва идома диҳад.**
3. **Кӯмак ва ҳамкории байналмилалӣ**

**Ҳамкории байналмилалӣ**

1. **Кумита тавсия медиҳад, ки кишвари узв ҳамкории худро бо Кумитаи байналмилалии Салиби Сурх ва Намояндаи махсуси Дабири кулли СММ оид ба кӯдакон ва муноқишаи мусаллаҳона, ЮНИСЕФ ва дигар ниҳодҳои СММ дар татбиқи Пртоколи иловагӣ идома ва тақвият диҳад.**

**Содироти аслиҳа ва кӯмаки низомӣ**

1. **Кумита тавсия медиҳад, ки кишвари узв Протокол бар зидди истеҳсоли ғайриқонунӣ ва қочоқи силоҳи оташфишон, қисмҳои эҳтиётии он ва муҳимотро илова бар Конвенсияи СММ бар зидди ҷинояти муташаккилонаи фаромиллӣ ба тасвиб расонад.**
2. **Тасвиби Протоколи иловагӣ оид ба тартиботи иртиботот (коммуникатсия)**
3. **Кумита тавсия медиҳад, ки кишвари узв Протоколи иловагиро ба Конвенсия оид ба ҳуқуқҳои кӯдак дар робита ба тартиботи иртиботот ҷиҳати дар оянда тақвият додани иҷрои ҳуқуқҳои кӯдакон ба тасвиб расонад.**
4. **Татбиқ ва гузоришдиҳӣ**

**А. Фаъолияти оянда ва паҳнкунии маълумоти лозимӣ**

1. **Кумита тавсия медиҳад, ки кишвари узв ҳамаи тадбирҳои заруриро барои таъмини он анҷом диҳад, ки тавсияҳои қайдҳои хулосавии зерин, аз ҷумла тавассути ирсоли онҳо ба Вазорати мудофиа, Ассамблеяи олӣ, Суди олӣ ва мақомоти маҳаллӣ барои баррасиҳои муносиб ва амалҳои оянда ба таври пурра амалӣ мешаванд.**
2. **Кумита тавсия медиҳад, ки гузориш ва ҷавобҳои хаттӣ ба рӯйхати масъалаҳои пешниҳодшуда аз тарафи кишвари узв ва қайдҳои хулосавии мазкур, аз ҷумла тавассути Интернет, барои доираи васеъи одамон, ташкилотҳои ҷомеаи шаҳрвандӣ, гурӯҳҳои ҷавонон, гурӯҳҳои касбӣ ва кӯдакон ҷиҳати ба вуҷуд овардани баҳсу гуфтугӯ ва баланд бардоштани сатҳи огоҳӣ дар бораи Протоколи иловагӣ, татбиқ ва назорати он ба таври васеъ дастрас ҳастанд.**

**Б. Гузориши давравии оянда**

1. **Тибқи моддаи 8 (2) Протоколи иловагӣ, Кумита аз кишвари узв дархост менамояд, ки маълумоти иловагиро оид ба раванди амалисозии Протоколи иловагӣ ва қайдҳои хулосавии зерин дар гузориши давравии оянда дохил намояд, ки мутобиқ бо моддаи 44 Конвенсия пешниҳод карда мешавад.**